Lukács Helga-Erika

*Pilinszkyvel könyököltem*

…és tudom, hogy téged csodálván

szerelmes volt az Isten is.

hajad szőkén esik le homlokodon

a selyempuhába ujjbegyem belebizsereg

mit érzek, csupán szavakkal

kifejezni már nem tudnám

koldus lelkem soraidban

örök megnyugvást talált

s hogy itt melletted ülhetek

maga a mennyország

régóta tartogattam tüdőmben

a tartalék levegőt e pillanatra

de éltem, ha eddig tarthatott

üzenem: a csillagunk nem halott

szomjazom értelmedre.

kegyetlen gyötrődés volt, míg utam

hozzád vezetett

felgyújtottál, én bent égtem

s lelked magához ragadott

mindörökre.

képzelem: gyöngyszemed én vagyok

kéz a kézben keringő angyalok

úgy örülsz soraimnak

szemedben nevemnek halk zenéjére

szerelmes áradat ragyog

íme, itt vagyok

beléd szédülök

elengedlek

örök álomra szenderülök.

 *Kézdivásárhely, 2022. február 25*.